የብሪታንያ መንግስት በሽብር ተግባር የተጠረጠሩ ኢትዮጵያውያንን በግዳጅ ወደ ሀገራቸው ለመላክ የኢትዮጵያ መንግስት በተጠርጣሪዎቹ ላይ ቁም ስቅል እንደማይፈፀምባቸው ማረጋገጫ መስጠቱን አምኖ መቀበሉን በመቃወም Human rights watch አስጠነቀቀ። በአንፃሩ የኢትዮጵያ መንግስት ቃል አቀባይ አቶ በረከት ስምኦን ለአዣንስ ፍራንስ ፕሬስ ከአዲስ አበባ እንደተናገሩት መግለጫው ከሰብአዊ መብት ጋር ተያያዥነት የሌለው የፖለቲካ ጨዋታ ነው ሲሉ አጣጥለውታል። እንደ Human rights watch መግለጫ ከሆነ ብሪታንያና ኢትዮጵያ ተጠርጣሪዎችን ለመለዋወጥ የተፈራረሙት የዛሬ ዘጠኝ ወራት ገደማ ነው። ተጠርጣሪዎቹ ወደ ኢትዮጵያ ቢላኩ በመንግስት በኩል ቁም ስቅል ሊፈፀምባቸው ይችላል ያሉት በHuman rights watch የአፍሪቃ ጉዳይ ከፍተኛ ተመራማሪዋ ሚስ ሌስሊ ሌስካው ለብሪታንያ መንግስት ማስጠንቀቂያ መላካቸውንም ገልፀዋል።
